íṣamū́rjamahámita ā́damitī́ṣamū́rjamahámita ā́dada ítyetádr̥tásya yónimíti satyaṃ vā́ r̥táṃ satyásya yónimítyetánmahiṣásya dhārāmítyagnirvaí mahiṣaḥ sa hī̀dáṃ jātó mahāntsárvamaíṣṇādā́ mā góṣu viśatvā́ tanūṣvítyātmā vaí tanūrā́ mā góṣu cātmáni ca viśatvítyetajjáhāmi sedimánirāmámīvāmíti síkatāḥ prádhvaṃsayati tadyaìvá sediryā́nirā yā́mīvā tā́metásyāṃ diśí dadhāti tásmādetásyāṃ diśí prajā́ aśanā́yukāstā́māhr̥tyā́ntareṇa pakṣasaṃdhímātmannúpadadhāti sa ya údīcyāṃ diśi ráso 'tyákṣarattámasminnetáddadhātyátho údīcīmevā̀sminnetaddíśa dadhāti